Lona se reviews: KArel Krokodil en Willem wreedaard ontmoet Jip en Janneke en tem 'n draak...
KArel Krokodil en Willem wreedaard ontmoet Jip en Janneke en tem 'n draak...
Stewart, Dianne: Karel die Krokodil( Jacana, 2016) Illustrasies deur Joan Rankin
n Baie omgekrapte Karel is huilerig oor tandpyn. Simon Seekoei neem hom na twee tandartse wat weier om hom te help. Dr. Slagtand, die Leeu is bereid om hom na ure te sien; maar Karel weier dat sy tand getrek word. Die dokter vermaan hom dat hy wel sy tande moet flos en mondspoelmiddel moet gebruik. Pippa die kiewiet kom egter tot sy redding deurdat sy toe sy tande skoonmaak deur stukkies kos te aas in sy bek; gebruiklik vir Egiptiese kiewiete.
Joan Rankin se bekende sagte waterverf tekeninge maak hiervan 'n aantreklike boek. Daarby is daar die boodskap vir kinders om hul tande te versorg- dit is net twyfelagtig of Karel goeie motivering gaan wees! Persoonlik hou ek van 'n baie meer vreesaanjaende krokodil, en sou graag by die illustrasie waar hy huil oor tandpyn meer uitdrukking op sy gesig en so 'n paar trane wou sien!
Fardell, John: Willem die wreedaard( PROTEA, 2016) Afrikaans deur Shané Kleyn
"Willem die Wreedaard is geweldig wreed. Met sy bende trawante ontvoer hy briljante uitvinders en dwing hulle om sy duiwelswerk te doen"- hulle moet masjiene bou om vliegtuie te beroof; kunsgalerye te plunder ; en seerowers te speel. Hy behandel ook sy onderdane gevoelloos en is uiters selfsugtig. Maar toe word Willem siek, en niemand help hom nie, want almal is te bly dat hy lamgelê is. Nou besluit Willem om liewer 'n weldoener te word. Net so af en toe doen hy nog iets wat 'n bietjie stout is…
Die skrywer illustreer self en is ook 'n spotprenttekenaar. Sy illustrasies is vol verbeelding en behoort kinders te fassineer. Lekker groot druk maak dit ook maklik om die teks te lees. Hoogs aanbeveel.
Schmidt, M.G. en Westendorp, Fiep: Jip en Janneke omnibus ( PROTEA, 2016)Uit Nederlands vertaal deur Amelia de Waal.
Hierdie bekende Nederlandse kinderboek karaktertjies deel hier in 352 bladsye hul avonture en daaglikse manewales met die leser- dit was selfs vir my verstommend om te lees dat daar seker geen situasie nog kan wees waarran hulle nie deel het nie! Kraletjies inryg, speel in die reën; touspring, wipplank ry, verjaarsdag vier, om net enkeles op te noem.
'n Lekker voorleesboek met situasies tipies uit 'n kind se ervaringswêreld. 'n Klassieke werk wat 'n plek verdien in biblioteke en tuisversamelings.
Vir meer ervare lesers:
Cowell, Cressida: Hoe om draak se storm te trotseer-( PROTEA, 2016)(7) Afrikaans deur Kobus Geldenhuys.
Ook die volgende titels: Hoe om 'n draak se hart te breek(8), en Hoe om 'n draak se swaard te steel.(9).
Hierdie gewilde fantasie-reeks- Hoe om jou draak te tem, het geen bekendstelling nodig nie! Cowell se lesers sal tog te verheug wees om drie verdere titels in die reeks te ontdek. 'n Verbeeldingryke reeks met aweregse humor, vindingryke idees , en avonture wat net Cowell kan fabriseer."'n Aksiebelaaide avontuur wat wemel van karakters met skreeusnaakse name en mitiese monsters wat enige seun se verbeelding sal aangryp"-Books for Keeps. Om nie te vergeet van dogters wat ook fantasie geniet nie. Hoogs aanbeveel. Kobus Geldenhuys doen puik werk met die vertalings.
Pantermüller, Alice en Kohl, Daniela: Lotta se lewe-die Lama-drama( H&R, 2016)Afrikaans deur Kobus Geldenhuys.
Lotta is baie opgewonde want haar klas gaan op 'n klasuitstappie na 'n eiland met 'n groot herehuis, baie diere, ook 'n Lama, en 'n bekende veldskool. Berenice en die Glamour girls, die Rockers, en 'n groep Graad 8 kinders uit 'n ander deel van die stad- Die Ape, is saam. Gou word dit dan ook 'n situasie van die Ape wat die ander kinders bang maak en terroriseer, en Lotta en Chantelle wat besluit hulle moet 'n les geleer word. Berenice van die Glamour girls is dadelik smoorverlief op Magnus, die jong Baron(LaMa); en net 'n groot irritasie. Lotta kry dus samewerking van al die kinders om die Ape 'n les te leer, en die anti-Berenice-sproei, jeukpoeier, stinkbomme en jelliebeertjies kon handig ingespan word!
'n Klasuitstappie met genoeg opwinding om lesers van hierdie gewilde bekende reeks gelukkig te hou. Die sketse en byskrifte maak die verhaal nog snaakser en vol humor.